| "I Let My Heart Break"Tika |
| --- |
| Singlen "I Let My Heart Break" kansikuva |
| Singlen tiedot |
|  Julkaistu | 24. tammikuuta 2020 |
|  Tekijä(t) | säv./san. Neea Jokinen, Timo Oiva, Oliver@i-One Music ja Lotus Wang, sov. Jokinen, Oiva, Oliver@i-One Music, Wang ja Petri Somer |
|  Tuottaja(t) | Kalle Mäkipelto ja Sami Tamminen |
|  Kesto | 03.01 |
|  Levy-yhtiö | Sony Music Entertainment Finland |
| Tikan muut singlet |
| "Live and You Learn"2019 | "I Let My Heart Break"2020 |  |

**I Let My Heart Break** on Tika Sevón Liljegrenin esittämä musiikkikappale, joka sijoittui kolmanneksi vuoden 2020 Uuden Musiikin Kilpailussa. Musiikillisesti "I Let My Heart Break" on balladi, jonka sanoitus käsittelee murtumista ja yli pääsemistä. Kappaleen ovat säveltäneet ja sanoittaneet Neea Jokinen, Timo Oiva, Oliver@i-One Music ja Lotus Wang. Sovittamiseen on heidän lisäkseen osallistunut Petri Somer.

Kappaleen synty
---------------

"I Let My Heart Break" kirjoitettiin biisileirillä Taiwanin Taipeissa. Siellä Neea Jokinen ja Timo Oiva kirjoittivat kappaleen Taiwanissa asuvien Oliver@i-One Musicin ja Lotus Wangin kanssa. He kaikki osallistuivat myös sovittamiseen, jossa oli lisäksi mukana Petri Somer. Kappaleen tuottivat Sami Tamminen ja Kalle Mäkipelto.

Tyyli
-----

"I Let My Heart Break" on balladi murtumisesta ja yli pääsemisestä. Tekemiseen osallistuneiden Oivan ja Jokisen mukaan "I Let My Heart Break" kertoo siitä, "kuinka päästäkseen sydänsurusta yli täytyy päästää tuska itsestä kunnolla ulos". Tikan mukaan kappaleeseen voi samaistua, jos läheinen on kuollut tai jos on menettänyt rakkaansa. Tikan mielestä kappaleen vahvuuksia ovat sen voimakkuus ja dramaattisuus.

Tikan lauluääni on kappaleessa esillä. Tuottajat Mäkipelto ja Tamminen pitivätkin suurimpana haasteena sitä, että tuotanto ei veisi laululta liikaa tilaa. Haluttu soundi löytyi, kun kappaleeseen lisättiin jousisovitus.

Julkaisu
--------

"I Let My Heart Break" julkaistiin vuoden 2020 Uuden Musiikin Kilpailun kappaleista ensimmäisenä, 24. tammikuuta.

Uuden Musiikin Kilpailussa 7. maaliskuuta 2020 kappale sijoittui 127 pisteellään kolmanneksi. Se sai 50 pistettä kansainvälisiltä raadeilta ja 77 pistettä yleisöltä. Tika esitti kappaleen viimeisenä. Esityksen aikana Tikan pää kahdesti katosi tv-ruudusta, ja kamera kuvasi vain tämän alavartaloa. Uuden Musiikin Kilpailun mukaan virheen aiheutti se, että yksi kameroista hajosi juuri ennen Tikan esitystä. Koska virhe ei ollut Tikan, Uuden Musiikin Kilpailu lisäsi YouTube-kanavalleen kappaleen live-esityksen finaalin sijaan harjoituksista.

Lähteet
-------

1. 1 2 3  Gullichsen, Anni: Tikan biisi I Let My Heart Break on balladi murtumisesta ja yli pääsemisestä *Yle*.  24.1.2020. Viitattu 30.1.2020.
2. ↑  Tika: I Let My Heart Break *Yle Areena*.  24.1.2020. Viitattu 30.1.2020.
3. ↑  Pudas, Mari: Kommentti: Tikan UMK-kappale kelvollinen mutta erottuuko se riittävästi? *Iltalehti*.  24.1.2020. Viitattu 30.1.2020.
4. ↑  Suomen euroviisuedustaja on Aksel Kankaanranta kappaleellaan Looking Back! *Yle*.  7.3.2020. Viitattu 8.3.2020.
5. ↑  Tani, Iida: Tekikö kuvausryhmä ratkaisevan virheen kesken suoran UMK-lähetyksen? Katsojilta täystyrmäys: "Tätä olisi pitänyt harjoitella enemmän" *Ilta-Sanomat*.  7.3.2020. Viitattu 8.3.2020.
6. ↑  Tika - I Let My Heart Break (Live) // UMK20 (Hi! Unfortunately one of our cameras broke just before Tika’s performance. For that reason the artist was partly out of the shot on Saturdays’s live. Since that wasn’t Tika’s fault in anyway, we decided to upload the performance from Friday’s rehearsal) *YouTube*.  7.3.2020. Uuden Musiikin Kilpailu. Viitattu 8.3.2020.  (englanniksi)

Aiheesta muualla
----------------

* YouTube: Kappaleen video
* YouTube: Live-esitys UMK:n harjoituksissa
* Yle Areena: Tika – biisin tarina